b'\n_START_ARTICLE_\nJohnny Depp\n_START_SECTION_\nUra ja el\xc3\xa4m\xc3\xa4nvaiheet\n_START_PARAGRAPH_\nDeppin is\xc3\xa4 John Christopher Depp I oli insin\xc3\xb6\xc3\xb6ri ja \xc3\xa4iti Betty Sue Palmer tarjoilija. Vanhemmat erosivat, kun Depp oli 15-vuotias. Deppill\xc3\xa4 on my\xc3\xb6s kolme vanhempaa sisarusta, isoveli Danny sek\xc3\xa4 isosiskot Debbie ja Christie. Perhe asui aluksi Kentuckyn osavaltiossa, mutta p\xc3\xa4\xc3\xa4tyi muuttamaan useita kertoja, ennen kuin asettui Floridan Miramariin. _NEWLINE_Depp lopetti koulunk\xc3\xa4ynnin teini-i\xc3\xa4ss\xc3\xa4 ja toimi kitaristina The Kids -nimisess\xc3\xa4 yhtyeess\xc3\xa4. Yhtye muutti pian Los Angelesiin tavoittelemaan levytyssopimusta. Depp teki tuolloin monenlaisia sivut\xc3\xb6it\xc3\xa4, kunnes alkoi k\xc3\xa4yd\xc3\xa4 elokuvien koekuvauksissa n\xc3\xa4yttelij\xc3\xa4 Nicolas Cagen suosituksesta. H\xc3\xa4n muun muassa myi kuulak\xc3\xa4rkikyni\xc3\xa4 puhelimitse, josta saaduilla tuloilla el\xc3\xa4tti paitsi itsens\xc3\xa4 my\xc3\xb6s silloisen vaimonsa._NEWLINE_Ensimm\xc3\xa4inen rooli Deppill\xc3\xa4 oli elokuvassa Painajainen Elm Streetill\xc3\xa4 vuonna 1984. T\xc3\xa4m\xc3\xa4n j\xc3\xa4lkeen h\xc3\xa4n esiintyi sotaelokuvassa Platoon - nuoret sotilaat. Kuuluisaksi h\xc3\xa4n kuitenkin tuli vasta n\xc3\xa4ytelty\xc3\xa4\xc3\xa4n p\xc3\xa4\xc3\xa4osaa nuortensarjassa 21 Jump Street vuosina 1987\xe2\x80\x931989. 21 Jump Streetin kuvauksissa Depp tapasi avustajana er\xc3\xa4\xc3\xa4ss\xc3\xa4 jaksossa olleen, viel\xc3\xa4 silloin viel\xc3\xa4 synnyinnime\xc3\xa4\xc3\xa4n Brian Warner k\xc3\xa4ytt\xc3\xa4neen Marilyn Mansonin, josta tulisi my\xc3\xb6hemmin Deppin paras yst\xc3\xa4v\xc3\xa4 ja h\xc3\xa4nen tytt\xc3\xa4rens\xc3\xa4, Lily-Rose Deppin, kummiset\xc3\xa4. Deppin sopimus olisi ollut pidempi, mutta h\xc3\xa4n halusi aloittaa elokuvauran. _NEWLINE_Depp teki vuonna 1990 kaksi elokuvaa, joista toinen oli John Watersin Cry-Baby ja toinen Tim Burtonin ohjaama Saksik\xc3\xa4si Edward. Burton ja Depp ovat Saksik\xc3\xa4den j\xc3\xa4lkeen tehneet yhteisty\xc3\xb6t\xc3\xa4 my\xc3\xb6s seitsem\xc3\xa4ss\xc3\xa4 muussa elokuvassa._NEWLINE_Muita Deppin 1990-luvun elokuvia ovat Gilbert Grape, Ed Wood, Operaatio Donnie Brasco, sek\xc3\xa4 Pelkoa ja inhoa Las Vegasissa . Depp ohjasi ja k\xc3\xa4sikirjoitti my\xc3\xb6s elokuvan Soturi, jossa h\xc3\xa4n n\xc3\xa4ytteli itse p\xc3\xa4\xc3\xa4osaa Marlon Brandon kanssa. Elokuva p\xc3\xa4\xc3\xa4si kilpailemaan Cannesin elokuvajuhlille, mutta vastaanotto ei ollut erityinen. Vuonna 1999 Depp sai ranskalaisen C\xc3\xa9sar-elokuvapalkinnon urastaan sek\xc3\xa4 vuonna 2000 oman t\xc3\xa4hden Hollywoodin Walk of Famelle._NEWLINE_Ensimm\xc3\xa4isen Oscar-palkintoehdokkuutensa Depp sai vuoden 2003 elokuvasta Pirates of the Caribbean: Mustan helmen kirous. H\xc3\xa4n sai ehdokkuuden my\xc3\xb6s seuraavana vuonna elokuvasta Finding Neverland \xe2\x80\x93 tarinan l\xc3\xa4hteill\xc3\xa4. 2007 vuonna Johnny oli kolmannen kerran ehdolla Oscariin miesp\xc3\xa4\xc3\xa4osan roolista Sweeney Todd: Fleet Streetin paholaisparturi, mutta j\xc3\xa4i vaille palkintoa. H\xc3\xa4n kuitenkin sai ensimm\xc3\xa4ist\xc3\xa4 kertaa urallaan Golden Globen oltuaan aiemmin ehdokkaana yhteens\xc3\xa4 seitsem\xc3\xa4n kertaa._NEWLINE_Depp, Colin Farrell ja Jude Law palkattiin elokuvaan The Imaginarium of Doctor Parnassus Heath Ledgerin tilalle sen j\xc3\xa4lkeen, kun Ledger oli kuollut ennen kuin elokuva saatiin valmiiksi._NEWLINE_Vuonna 2009 Depp oli kertojana The Doorsista kertovassa musiikkidokumentissa When You\xe2\x80\x99re Strange._NEWLINE_Depp on yksi Hollywoodin parhaiten palkatuista n\xc3\xa4yttelij\xc3\xb6ist\xc3\xa4. H\xc3\xa4n on my\xc3\xb6s menestynyt erilaisissa edustavaa ulkomuotoa koskevissa \xc3\xa4\xc3\xa4nestyksiss\xc3\xa4; esimerkiksi 2009 America\xe2\x80\x99s Parade -aikakauslehdess\xc3\xa4 Johnny Depp valittiin Halle Berryn ohella seksikk\xc3\xa4imm\xc3\xa4ksi t\xc3\xa4hdeksi._NEWLINE_Lokakuussa 2018 Disney-yhti\xc3\xb6 ilmoitti ettei Depp en\xc3\xa4\xc3\xa4 saa roolia tulevissa Pirates of the Caribean -elokuvissa.\n_START_SECTION_\nDepp muusikkona\n_START_PARAGRAPH_\nElokuvauransa lis\xc3\xa4ksi Depp on toiminut muusikkona. Deppill\xc3\xa4 ja h\xc3\xa4nen yst\xc3\xa4vill\xc3\xa4\xc3\xa4n oli 1990-luvulla harrastelijayhtye P, joka on julkaissut yhden albumin ja sittemmin jatkanut satunnaisella keikkailulla. H\xc3\xa4n on soittanut kitaraa muun muassa Oasiksen Be Here Now -albumilla (1997) kappaleella Fade In/Out, Shane MacGowan and the Popesin The Snake-albumilla (1994) kappaleella That Woman\'s Got Me Drinking, Iggy Popin kappaleella Hollywood Affair (1999) sek\xc3\xa4 Vanessa Paradisin albumin Bliss (2000) kappaleella "Firmaman". Depp my\xc3\xb6s osaksi s\xc3\xa4velsi Paradisin albumille kappaleet Bliss ja St. Germain. Depp on soittanut kitaraa elokuvissaan, Pieness\xc3\xa4 suklaapuodissa kappaleella Minor Swing ja Once Upon a Time in Mexicossa itse s\xc3\xa4velt\xc3\xa4m\xc3\xa4ll\xc3\xa4\xc3\xa4n kappaleella Sands\xe2\x80\x99 Theme. Lis\xc3\xa4ksi h\xc3\xa4n on soittanut kitaraa ja rumpuja Marilyn Mansonin coverilla Carly Simonin kappaleesta You\'re So vain, Marilyn Mansonin vuoden 2012 albumilla Born Villain. Depp on my\xc3\xb6s esiintynyt useita kertoja Mansonin kanssa. Vuonna 2015 Depp, Alice Cooper ja Joe Perry perustivat superyhtyeen nimelt\xc3\xa4 Hollywood Vampires, joka soittaa p\xc3\xa4\xc3\xa4asiassa rock-covereita.\n_START_SECTION_\nLiiketoiminta\n_START_PARAGRAPH_\nVuonna 2004 Depp perusti elokuvatuotantoyhti\xc3\xb6n Infinitum Nihil yhteisty\xc3\xb6ss\xc3\xa4 Initial Entertainment Groupin kanssa. _NEWLINE_Depp on my\xc3\xb6s esiintynyt H&M-vaateketjun sek\xc3\xa4 Mont Blancin mainoksissa. _NEWLINE_Depp omisti osan The Viper Room -nimist\xc3\xa4 y\xc3\xb6kerhoa Los Angelesissa, mutta myi osuutensa vuonna 2004. H\xc3\xa4n omistaa osan pariisilaisesta Man Ray -ravintolasta.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nDepp oli vuosina 1983\xe2\x80\x931985 naimisissa maskeeraaja Lori Ann Allisonin kanssa. My\xc3\xb6hemmin Depp seurusteli muun muassa Sherilyn Fennin, Winona Ryderin ja Kate Mossin kanssa._NEWLINE_Vuodesta 1998 l\xc3\xa4htien Depp seurusteli Vanessa Paradis\xe2\x80\x99n kanssa. Parilla on kaksi lasta; Lily-Rose Melody (s. 1999) ja John (Jack) Christopher III (s. 2002). Depp asui perheineen Ranskassa, Plan de la Tour- nimisess\xc3\xa4 kyl\xc3\xa4ss\xc3\xa4 l\xc3\xa4hell\xc3\xa4 St. Tropezia. Lis\xc3\xa4ksi heill\xc3\xa4 oli koti Los Angelesissa ja yksityinen saari Karibialla. Vuoden 2012 alussa Deppin v\xc3\xa4itettiin eronneen, mutta Vanessa Paradis kielsi erohuhut. 19. kes\xc3\xa4kuuta 2012 Deppin edustaja kuitenkin vahvisti parin eroavan._NEWLINE_Helmikuussa 2015 Depp meni naimisiin n\xc3\xa4yttelij\xc3\xa4 Amber Heardin kanssa. Heard j\xc3\xa4tti kuitenkin jo toukokuussa 2016 avioerohakemuksen ja syytt\xc3\xa4\xc3\xa4 Deppi\xc3\xa4 pahoinpitelyst\xc3\xa4, sek\xc3\xa4 haki oikeudelta t\xc3\xa4lle l\xc3\xa4hestymiskiellon._NEWLINE_Toukokuussa 2012 alkuper\xc3\xa4iskansaa edustavan j\xc3\xa4rjest\xc3\xb6n (Americans for Indian Opportunity) perustaja LaDonna Harris hyv\xc3\xa4ksyi Deppin ryhm\xc3\xa4\xc3\xa4ns\xc3\xa4 saatuaan tiet\xc3\xa4\xc3\xa4, ett\xc3\xa4 Deppin sukujuurissa oli intiaaniverta. Comanche Nationin puheenjohtajan tunnustettua Harrisin toimenpiteen Deppist\xc3\xa4 tuli comanche-heimon kunniaj\xc3\xa4sen. Depp on itse kertonut, ett\xc3\xa4 h\xc3\xa4n arvelee isoiso\xc3\xa4itins\xc3\xa4 olleen osittain intiaani, mahdollisesti cherokee tai creek.   _NEWLINE_Johnny Deppin mukaan nimettiin vuonna 2013 hummereille ja skorpioneille sukua oleva muinainen laji Kooteninchela deppi.'